CELEX: C2005/132/30
Language: el
Date: 2005-05-28 00:00:00
Title: Υπόθεση C-137/05: Προσφυγή του Ηνωμένου Βασιλείου της Μεγάλης Βρετανίας και της Βόρειας Ιρλανδίας κατά του Συμβουλίου της Ευρωπαϊκής Ενώσεως, που ασκήθηκε στις 24 Μαρτίου 2005

28.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 132/16
            
         Προσφυγή του Ηνωμένου Βασιλείου της Μεγάλης Βρετανίας και της Βόρειας Ιρλανδίας κατά του Συμβουλίου της Ευρωπαϊκής Ενώσεως, που ασκήθηκε στις 24 Μαρτίου 2005
   (Υπόθεση C-137/05)
   (2005/C 132/30)
   Γλώσσα διαδικασίας: η αγγλική
   Το Ηνωμένο Βασίλειο της Μεγάλης Βρετανίας και της Βόρειας Ιρλανδίας, εκπροσωπούμενο από τον C. Jackson, με τόπο επιδόσεων στο Λουξεμβούργο, άσκησε ενώπιον του Δικαστηρίου των Ευρωπαϊκών Κοινοτήτων, στις 24 Μαρτίου 2005, προσφυγή κατά του Συμβουλίου της Ευρωπαϊκής Ενώσεως.
   Το προσφεύγον ζητεί από το Δικαστήριο:
   
               1.
            
            
               να ακυρώσει τον κανονισμού του Συμβουλίου (ΕΚ) 2252/2004 της 13ης Δεκεμβρίου 2004 σχετικά με την καθιέρωση προτύπων για τα χαρακτηριστικά ασφαλείας και τη χρήση βιομετρικών στοιχείων στα διαβατήρια και τα ταξιδιωτικά έγγραφα των κρατών μελών)· (1)·
            
         
               2.
            
            
               να αποφασίσει, σύμφωνα με το άρθρο 231 ΕΚ, ότι, ύστερα από την ακύρωση του κανονισμού για τα διαβατήρια και καθόν χρόνο θα εκκρεμεί η έκδοση νέου εν προκειμένω κανονισμού, οι διατάξεις του κανονισμού για τα διαβατήρια θα εξακολουθούν να ισχύουν, εκτός αυτών που έχουν ως αποτέλεσμα τον αποκλεισμό του Ηνωμένου Βασιλείου από τη συμμετοχή στην εφαρμογή του κανονισμού για τα διαβατήρια·
            
         
               3.
            
            
               να καταδικάσει το Συμβούλιο της Ευρωπαϊκής Ενώσεως στα δικαστικά έξοδα.
            
         Νομικοί ισχυρισμοί και κύρια επιχειρήματα:
   
               1.
            
            
               Το Ηνωμένο Βασίλειο στερήθηκε του δικαιώματος να συμμετάσχει στην έκδοση του κανονισμού του Συμβουλίου (ΕΚ) 2252/2004 της 13ης Δεκεμβρίου 2004 σχετικά με την καθιέρωση προτύπων για τα χαρακτηριστικά ασφαλείας και τη χρήση βιομετρικών στοιχείων στα διαβατήρια και τα ταξιδιωτικά έγγραφα των κρατών μελών (ο κανονισμός για τα διαβατήρια), και τούτο μολονότι είχε σαφώς δηλώσει ότι επιθυμούσε κάτι τέτοιο, σύμφωνα με το άρθρο 5 (1) του Πρωτοκόλλου για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ενώσεως (το Πρωτόκολλο Σένγκεν) και του άρθρου 3 (1) του Πρωτοκόλλου επί των θέσεων του Ηνωμένου Βασιλείου και της Ιρλανδίας. Η ακύρωση του κανονισμού για τα διαβατήρια επιδιώκεται με το αιτιολογικό ότι ο αποκλεισμός του Ηνωμένου Βασιλείου από την έκδοσή του συνεπάγεται παράβαση ουσιώδους διαδικαστικού προαπαιτουμένου και/ή παράβαση της Συνθήκης, κατά την έννοια του άρθρου 230, δεύτερη παράγραφος, ΕΚ.
            
         
               2.
            
            
               Το κύριο επιχείρημα του Ηνωμένου Βασιλείου συνίσταται στο ότι το Συμβούλιο, αποκλείοντάς το έτσι από την έκδοση του κανονισμού για τα διαβατήρια, ενήργησε βάσει εσφαλμένης ερμηνείας της σχέσεως μεταξύ του άρθρου 5 και του άρθρου 4 Πρωτοκόλλου Σένγκεν. Ειδικότερα, το Ηνωμένο Βασίλειο ισχυρίζεται ότι:
               
                           α)
                        
                        
                           Η εκ μέρους του Συμβουλίου ερμηνεία σύμφωνα με την οποία το παρεχόμενο από το άρθρο 5 του Πρωτοκόλλου Σένγκεν δικαίωμα συμμετοχής ισχύει μόνο για μέτρα στηριζόμενα σε διατάξεις του κεκτημένου Σένγκεν στο οποίο το Ηνωμένο Βασίλειο συμμετέχει σύμφωνα με την εκδοθείσα βάσει του άρθρου 4 απόφαση του Συμβουλίου διαψεύδεται από τη δομή και το γράμμα των άρθρων αυτών, από την πραγματική φύση του μηχανισμού του άρθρου 5 και από τη Διακήρυξη για το άρθρο 5 που ήταν συνημμένη στην Τελική Πράξη της Συνθήκης του Άμστερνταμ
                        
                     
                           β)
                        
                        
                           Δεν απαιτείται η εκ μέρους του Συμβουλίου ερμηνεία του άρθρου 5 του Πρωτοκόλλου Σένγκεν ώστε να καταστεί δυνατό να έχει πρακτική αποτελεσματικότητα η έκφραση «υπό την επιφύλαξη» του κανόνα του άρθρου 7 του Πρωτοκόλλου επί των θέσεων του Ηνωμένου Βασιλείου και της Ιρλανδίας. Ούτε άλλωστε χρειάζεται μια τέτοια ερμηνεία για την προστασία του κεκτημένου του Σένγκεν. Πράγματι, ως μέσον διασφαλίσεως του κεκτημένου, ο αντίστροφος αντίκτυπός του στο επί του Ηνωμένου Βασιλείου θα ήταν σαφέστατα δυσανάλογος.
                        
                     
                           γ)
                        
                        
                           Ενόψει της ευρείας και εύκαμπτης εννοίας των μέτρων οικοδομήσεως σχετικά με το κεκτημένο του Σένγκεν, που το Συμβούλιο χρησιμοποιεί στην πράξη, ο μηχανισμός του άρθρου 5 του Πρωτοκόλλου Σένγκεν, όπως έχει ερμηνευθεί από το Συμβούλιο, θα ήταν δυνατό να λειτουργήσει κατά τρόπο που να συνιστά παραβίαση της αρχής της ασφάλειας του δικαίου και των θεμελιωδών αρχών που διέπουν η διηυρημένη συνεργασία.
                        
                     
         
               3.
            
            
               Επικουρικώς, το Ηνωμένο Βασίλειο διατείνεται ότι, εάν η εκ μέρους του Συμβουλίου ερμηνεία της σχέσεως μεταξύ του άρθρου 5 και του άρθρου 4 του Πρωτοκόλλου Σένγκεν ήταν ορθή, τούτο θα συνεπαγόταν, κατ' ανάγκη, στενή ερμηνεία της εννοίας του μέτρου οικοδομήσεως σχετικά με το κεκτημένο του Σένγκεν, σύμφωνα με το νόημα του άρθρου 5, ως μέτρου αναπόσπαστα συνδεδεμένου με το κεκτημένο. Όμως, ο κανονισμός για τα διαβατήρια δεν αποτελεί τέτοιο μέτρο.
            
         
      (1)  ΕΕ L 385, σ. 1.